鴻門舞劍歌
作者：汪宗臣
朝代：宋

paragraphs: 黑雲壓壘騅嘶風，荆軻聶政粗豪同。
舞筵閃動青蛇影，焉知火帝生真龍。
一劍剡剡匹夫勇，一劍翼翼隨西東。
壯士長戈氣罥虹，掃開霾曀曦光融。
尊前張膽不爲屈，生彘臠割吞羣兇。
子房笑語指顧頃，奚啻脫車深淖中。
平陽帝譜炎精動，玉蜿蜒夜當其鋒。
秦關恍服湯武出，赤幟彌張天下雄。
金刀赫靈漢劍奮，烏江落日楚劍空。
美人沒草騅沒水，項莊何處鳴秋蛩。